- Nød bryder alle love.

Sådan lyder det fra den fynske læge Svend Lings, umiddelbart efter han er blevet kendt skyldig af Højesteret i medvirken til selvmord.

- Jeg vil nu genoptage mit rådgivningsarbejde ulovligt, siger han og uddyber:

- Det betyder, at jeg vil hjælpe de mennesker, der kontakter mig hver eneste dag.

Læs også : Læge bag selvmordsmanual dømt i Højesteret: 60 dages betinget fængsel

Svend Lings er kendt skyldig i overtrædelse af straffelovens paragraf 240, da han har medvirket til to selvmord og et selvmordsforsøg igennem rådgivning.

Det sker, efter han for mere end to år siden lavede en udførlig selvmordsmanual til personer med kroniske, psykiske eller livstruende sygdomme.

Han havde forventet, at Højesteret ville finde ham skyldig, men han mener ikke, at det vigtigste budskab er kommet igennem. Han kalder 'hovedargumentet' for medfølelse.